(آزمانک,, جِہاد،، عارف صمد )
پیر بکش ءِ پت گوس بکش وھدے چہ ذگری ءَ نمازی بیت گڑا آئی ءَ وتی پت ءُ پیرکی جاہ یل دات ءُ دگہ ھندے ءَ شُت ءُ نشت-ھمے ھند ءَ آئی ءَ وتی چُک دینی مدارسہے ءَ داخل کنگ بُرت، مدرسہ ءِ مُلّا ءَ وھدے چہ آئی ءَ نام جست کت گڑا گوس بکش ءَ پسّو دات “پیر بکش ولد گوس بکش،، اے ھبر ءِ اِشکنگ ءَ مُلا ءَ وتی انیچگ کِرْچک کت ءُ زھر زھر ءَ آھانی نیمگ ءَ چارگ ءَ لگّ اِت-بلے زیت آئی ءَ وتی لنٹانی سر ءَ بچکندگے تالان کت ءُ نرم نرم ءَ گشت “بچار! من تئی چکّ ءِ نام ءَ داخل کناں بلے من ایشی ءِ نام ءَ بدل کناں پرچاکہ پیر بکش شرّیں نامے نہ انت کہ تو وتی چک ءَ پِر کتگ،
اے پیر ءُ زیارت کس ءَ بکش اِت نہ کن اَنت ءُ نہ کہ گوس کسے ءَ چیزے دات کنت-بکشوک ءُ دیوک بس اللہ ءِ پاکیں ذات انت، اگاں منی گپّاں گرئے گڑا تو ھم وتی نام ءَ بدل کن،، ۔
 گوس بکش ءَ مُلّا ءِ چمانی تہ ءَ بزگ بزّگ ءَ چار اِت ءُ گشت :
 “واجہ ھرچ نامے کہ تو پہ ما شرپد بئے، مارا سر ءُ چمّان انت-،،
 مُلّا ءَ پیر بکش ءِ نام عبدالقادر ءُ آئی ءِ پت ءِ نام عبدالکریم ایر کت-
 اے وڑ ءَ پیر بکش چہ پیر بکش ءَ عبدالقادر ءُ پد ءَ چہ عبدالقادر ءَ مُلا عبدالقادر بیت- آئی ءَ ھمے ھند ءِ مدرسہ ءِ سرجمیں کتاب ونت انت ءُ دیم تر ءِ وانگ ءِ ھاتر ءَ کراچی ءَ شت- عبدالقادر وھدے موکلاں وتی ھند ءَ اتکگ ات، گڑا وشیں روچاں میتگ ءِ میست ءَ واعظ ئِے کتگ ات- ووٹانی وھد ءَ آئی ءَ وتی پارٹی ءِ واستا ورک کتگ ات- ووٹانی وھد ءَ وتی وعظ ءِ تہ ءَ آئی ءَ گشت کہ :
 “ھرچ مسلمان ءِ سر ءَ پرز انت کہ آ وتی ووٹ ءَ ھماکس ءَ بدنت کہ آئی ءَ ھُدا ءُ رسول ءِ راہ گون انت- اگاں کسے وتی ووٹ ءَ ھدا ءِ راہ ءِ سر ءَ رؤکیں مردماں دنت گڑا اے جھان ءَ ھم پر آئی ءَ وشی ءُ وشھالی کیت ءُ آ جھان ءَ ھم ھدا آئی ءَ بھشت ءَ بکشیت، بلے اگاں کسے ءَ وتی ووٹ ھدا ءِ راہ ءَ رؤکیں مردماں ندات ءُ آھانی دیم ءَ ڈنگر جت گڑا کیامت ءِ روچ ءَ الّم ءَ ھما مردم ءَ ایشی ءِ جست بیت ءُ آئی ءَ را سزا ھم دیگ بیت- انّی ووٹانی موسم انت، وڑ وڑیں مردم شمئے گوْر ءَ کیت ءُ گوں شما وڑ وڑیں سوگند وارت ءُ وادہ کنت، بلے بچار اِت کہ اے شمارا رد مدینت ءُ شمارا چہ راہ ءَ گسر مکن انت، پرچاکہ اے درست شیطان انت- شیطان ءِ وَ کار ھمیش انت کہ آ ھدا ءِ بندواں رد بدنت- شیطان وت ءَ را وڑ وڑیں رنگ ءُ دروشم ءَ کنت ءُ شمئے گور ءَ کیت-برے وت ءَ را بلوچ ءِ گموار کنت، برے بلوچ قوم ءِ ھکّانی پچ گرگ ءِ ھبر ءَ کنت-برے وت ءَ بلوچ قوم پرست گشیت ءُ شمئے ووٹاں پچ گپت-ھوش کن اِت بچار ات کہ اے سردار، زردار ءُ آزاد تبیں مردماں داں روچ مروچی شمارا چے داتگ-اے بس شمئے گور ءَ ووٹانی پچ گرگ ءَ کاینت ءُ رند ءَ عیش ءُ عشرت کن انت- وت گناہ کن انت ءُ شمارا ھم گناہ گار کن انت- اگاں شما آھاں ووٹ دات گڑا قیامت ءِ روچ ءَ شمارا ھم آھانی گناھانی جست بیت-دومی نیمگ ءَ ھدا ءِ راہ ءِ سرمچار کہ آ چہ پیداک بیگ ءَ بگرداں کبر ءَ شمئے کار ءَ کاینت، من گوں مھلوک ءَ دزبندی کناں کہ وتی ووٹاں اللہ ءِ راہ ءَ رؤکیں مردماں بدینت تاکہ آ ھم چو اوگانستان ءِ وڑا مئے ملک ءَ شریعت ءِ کانود ءَ بیار اَنت،ھنچوش کہ شما سرپد ات کہ اوگانستان پیسر ءَ کافریں روس ءِ دست ءِ چیر ءَ بیتگ، اود ءَ جنین آدم بے پردگ بیتگ انت، زنا کاری ءُ شراب واری باز بیتگ بلے اوگانستان ءِ ھدا دوستیں مردماں جنگ کتگ ءُ وتی سرانی قربانی داتگ ءُ ملک ءَ الله ءِ کانود آؤرتگ-نی برو ات سئیل بکن ات کہ اوگانستان چتور انت، اود ءِ جنین آدم با پردگ انت، دُزّی کنوک ءِ دست گُڈّگ بنت، شراب وروک ءُ بھا کنوک ءَ بازار ءِ تہ ءَ پاھو دیگ بیت-امیر ءُ گریب ءُ سیاہ ءُ اسپیت ءِ تہ ءَ ھچ پرک ءُ تپاوت نیست-اگاں شما لوٹ ات کہ مئے ملک ءَ ھم ھدا ءُ آئی ءِ رسول فرمان ءِ سر ءَ عمل بہ بیت گڑا وتی ووٹ ءَ ھدا ءِ مردماں بدئیت-،،
 اے بری مُلا عبدالقادر کراچی ءَ شت گڑا آ داں دو سال ءَ وتی ھند ءَ نیاتک، ھنچوش کہ آئی ءَ گشتگ ات کہ آ اوگانستان ءَ جہاد ءَ روت،آئی ءَ ھنچوش کت، آئی ءَ داں دو سال ءَ جہاد کت، بلے وھدے واتر بیت گڑا ھما پیشیگیں عبدالقادر نہ ات، آ شُتگ ات وتی پادانی سر ءَ، بلے آھگ ءَ آئی ءِ دوئیں پاد گون نہ اتنت-آئی ءَ پہ اوگانستان ءِ جہاد ءَ وتی دوئیں پاد قربان کتگ اتنت-
٭٭٭٭٭٭٭٭٭٭٭٭٭٭٭٭٭٭
 گوں طارق پیشوکانی ءِ منتواری ءَ